google/wiki40b huggingface dataset:
Γιώργος Παρτσαλάκης

Βιογραφικό

Γεννήθηκε στα Καλουδιανά Κισσάμου στα Χανιά το 1951. Αποφοίτησε το 1973 από τη δραματική σχολή του Πέλλου Κατσέλη. 
Τα πρώτα χρόνια της καριέρας του εργάστηκε στο θέατρο ενώ έκανε και κάποιες εμφανίσεις στον κινηματογράφο. Έγινε γνωστός στο ευρύ κοινό μέσα από πρωταγωνιστικούς ρόλους σε διάφορες σειρές της ιδιωτικής τηλεόρασης. Μία από τις πιο επιτυχημένες τηλεοπτικές δουλειές του είναι η κωμική σειρά Και οι παντρεμένοι έχουν ψυχή όπου υποδυόταν τον Μάκη. Μετά την επιτυχία της σειράς ακολούθησαν διάφορες κωμικές σειρές όπως Θα σε δω στο πλοίο, Miss Νταίζη, Ελλάς το μεγαλείο σου, Έρωτας με επιδότηση Ο.Γ.Α. και Μου το κρατάς μανιάτικό. 
Από το 2017 μέχρι το 2019 είχε έναν από τους πρωταγωνιστικούς ρόλους στην καθημερινή δραματική σειρά Το Τατουάζ. Από τον Σεπτέμβριο του 2019 μέχρι σήμερα πρωταγωνιστεί στην καθημερινή σειρά 8 Λέξεις.
Γρηγόρης Φαράκος

Βιογραφία

Ο Γρηγόρης Φαράκος γεννήθηκε στο Ναύπλιο το 1923 και αργότερα εγκαταστάθηκε στην Αθήνα. Το 1941 εισέρχεται στη σχολή Μηχανολόγων Ηλεκτρολόγων του Ε.Μ.Π, απ' όπου αποφοίτησε το 1946. Σπούδασε επίσης κοινωνικές και οικονομικές επιστήμες και ειδικεύτηκε σε θέματα ενεργειακής οικονομίας.
Στην Κατοχή πήρε μέρος στην Εθνική Αντίσταση ως μέλος της ΟΚΝΕ, της ΕΠΟΝ (σπουδάζουσας), ως καπετάνιος λόχου του ΕΛΑΣ (σπουδαστών) και ως «καπετάνιος» του λόχου «Λόρδος Μπάυρον» (των φοιτητών). Είχε γίνει μέλος του ΚΚΕ το 1941.
Κατά τα Δεκεμβριανά τραυματίσθηκε στην Αθήνα. Το 1947 εξορίστηκε στην Ικαρία, αλλά διέφυγε και πήρε μέρος στον Εμφύλιο στις τάξεις του Δημοκρατικού Στρατού Ελλάδας όπου και τραυματίσθηκε για δεύτερη φορά.
Μετά την ήττα του ΔΣΕ τον Αύγουστο του 1949 εγκαταστάθηκε σαν πολιτικός πρόσφυγας στις χώρες της Ανατολικής Ευρώπης.Έγινε μέλος της Κεντρικής Επιτροπής του ΚΚΕ από το 1961 και από το 1968 ήταν μέλος του Πολιτικού Γραφείου του κόμματος. Στη διάρκεια της δικτατορίας ήλθε παράνομα στην Ελλάδα ως υπεύθυνος του κλιμακίου της Κ.Ε του ΚΚΕ, συνελήφθη το 1968 και καταδικάστηκε σε ισόβια κάθειρξη. Απελευθερώθηκε τον Ιούλιο του 1974.
Μετά τη Μεταπολίτευση εκλέγονταν βουλευτής Αθηνών του ΚΚΕ από το 1974 μέχρι το 1989 και από το 1989 έως το 1993 με το Συνασπισμό. Το Μάιο του 1991 παραιτήθηκε και από την Κεντρική Επιτροπή του ΚΚΕ και ασχολήθηκε με την ιστορική μελέτη και συγγραφή. Έκτοτε κατοικούσε μόνιμα στην Αθήνα.
Φερδινάνδος Δ΄ της Αυστρίας

Βιογραφικά στοιχεία

Ο Φερδινάνδος γεννήθηκε στη Βιέννη της Αυστρίας και ήταν ο μεγαλύτερος γιος του Αυτοκράτορα Φερδινάνδου Γ΄, από την πρώτη σύζυγό του Μαρία Άννα της Ισπανίας. Στέφθηκε βασιλιάς της Βοημίας το 1646, ενώ λίγο αργότερα, έγινε βασιλιάς και της Ουγγαρίας, η στέψη του αυτή έλαβε χώρα στις 16 Ιουνίου 1647 στο Πρέσμπουργκ. Εξελέγη βασιλιάς των Ρωμαίων, δηλαδή, κληρονόμος της Αγίας Ρωμαϊκής Αυτοκρατορίας, στις 31 Μαΐου 1653, και στέφθηκε στο Ρέγκενσμπουρκ (τότε Ratisbon) στις 18 Ιουνίου του ίδιου έτους. Πέθανε στη Βιέννη, από τον ιό της ευλογιάς, ενώ ζούσε ο πατέρας του και αφήνοντας τον μικρότερο αδελφό του, Λεοπόλδο Α΄, ως τον προφανή κληρονόμο της Αυτοκρατορίας.

Έμβλημα

Ο Φερδινάνδος Δ΄ ήταν βασιλιάς της Βοημίας, για το λόγο αυτό απεικονίζεται στον θυρεό του κεντρικά μία ασπίδα με τον "λέοντα της Βοημίας". Ήταν επίσης βασιλιάς των Ρωμαίων, για το λόγο αυτό ο "μονοκέφαλος αετός" δεσπόζει στη μεγάλη ασπίδα, αποτελώντας το κύριο θέμα του εμβλήματός του ("δικέφαλο αετό" είχαν μόνο οι αυτοκράτορες).
Επίνητρον

Το επίνητρον (αλλιώς όνος) ήταν στην αρχαιότητα ένα ημικυλινδρικό σκεύος που τοποθετούσαν οι γυναίκες στον μηρό, και το οποίο κάλυπτε και το γόνατο, για να ξάνουν το γνεσμένο ήδη μαλλί.
Τα επίνητρα που έχουν βρεθεί πρόερχονται από τάφους και ιερά της Αττικής, της Βοιωτίας, της Ερέτριας και της Ρόδου και χρονολογούνται από τα μέσα του 6ου μέχρι το τέλος του 5ου π.Χ. αιώνα. Είναι πήλινα, πιθανολογείται όμως ότι αυτά δεν είχαν πρακτική χρήση αλλά τα πρόσφεραν ως γαμήλια δώρα στη νύφη ή αποτελούσαν κτερίσματα σε νεκρές γυναίκες ενώ αυτά που χρησμοποιούνταν κατασκευαζόταν κυρίως από ξύλο, μέταλλο ή κάποια άλλη σκληρότερη ύλη. Στις πλευρές, σε μικρές ζωφόρους, άλλα είχαν μελανόμορφες σκηνές από την μυθολογία και άλλα ερυθρόμορφες παραστάσεις από την καθημερινή οικιακή ζωή των γυναικών. Ορισμένα στο σημείο που καλύπτουν το γόνατο είχαν μια ανάγλυφη γυναικεία κεφαλή, πιθανόν της Αφροδίτης.
Έντβιν Μουράτι

Βιογραφικό

Γεννήθηκε στις 12 Νοεμβρίου 1975 στα Τίρανα. Έκανε τα πρώτα του ποδοσφαιρικά βήματα στην Παρτιζάνι Τιράνων και μετέπειτα μεταπήδησε στην γαλλική Παρί. Έχει αγωνιστεί στο γαλλικό, στο γερμανικό και στο ελληνικό πρωτάθλημα.Σημαντικότεροι σταθμοί της καριέρας του εκτός της Παρί είναι η Λιλ και ο Ηρακλής.
Έχει επίσης αγωνιστεί 41 φορές με την Εθνική Αλβανίας και έχει σημειώσει 4 γκολ.
Βασιλεοπάτωρ

Ο Βασιλεοπάτωρ ήταν υψηλό βυζαντινό αυλικό αξίωμα. Δημιουργήθηκε επί Λέοντος, υιού του Βασιλείου του Μακεδόνα.
Πρώτος βασιλεοπάτωρ αναδείχτηκε ο Στυλιανός Ζαούτζης, πατέρας της δεύτερης συζύγου του Λέοντος, Ζωής. Απόκτησε με το αξίωμα αυτό μεγάλη δύναμη για κάποιο διάστημα. Επίσης ο Κωνσταντίνος ο Πορφυρογέννητος, γιος του Λέοντος ανακήρυξε βασιλεοπάτορα τον πεθερό του, Ρωμανό Λεκαπηνό, ο οποίος μετά από λίγο έγινε αυτοκράτορας. Εκτός των δύο αυτών, άλλος βασιλεοπάτωρ δεν αναφέρεται.
Κάτω Μαστραντώνι Αχαΐας

Ιστορία

Η ονομασία του είναι ανθρωπωνυμικό και προέρχεται από τον γειτονικό οικισμό Μαστραντώνη Αχαΐας και τον πρώτο οικιστή αυτού ονόματι "Μαστραντώνης". Είναι νέος οικισμός που δημιουργήθηκε μετά τον Β' Παγκόμιο Πόλεμο από κατοίκους κυρίως του Μαστραντώνη. Το 1891 ο Χ. Κορύλλος, που πέρασε από εκεί, δεν αναφέρει οικισμό στην σημερινή θέση αλλά μόνο το κοντινό Μαστραντώνη.
Στις 23/04/1977 (ΦΕΚ 116Α) αναγνωρίζεται ως οικισμός και προσαρτάται στην Κοινότητα Μανεσίου, το 1997, με το σχέδιο Καποδίστριας, προσαρτάται στον Δήμο Τριταίας και το 2010 στον Δήμο Ερυμάνθου. Στις 05/04/1981 προσαρτήθηκε στον οικισμό Κάτω Μαστραντωνίου ο οικισμός Μπάλιος, που καταργήθηκε.
Αστράς Ηλείας

Ιστορία

Στην περιοχή βρίσκεται, στην πλαγιά απέναντι από το χωριό και σε ύψος 840 μέτρων, το λαξεμένο στο βράχο ξωκκλήσι του Αη-Γιάννη, που είναι γνωστότερο ως το «Ασκητήριο της Νουσάς» ή ως «Σκήτη της Νουσάς», το οποίο χρονολογείται πιθανότατα στον 10ο αιώνα, και εορτάζει στις 29 Αυγούστου ενώ γίνεται και σχετικό πανηγύρι. Εγγύς του οικισμού Καλύβια Αστρά, έχουν έρθει στο φως κεραμικά και ειδώλια από την περίοδο της αρχαιότητας.
Κατά τη βενετική απoγραφή Grimani του 1700 το χωριό είχε 174 κατοίκους πληθυσμό και συγκεκριμένα 34 οικογένειες (92 άντρες και 82 γυναίκες).
Το χωριό είχε συμμετοχή στις επιχειρήσεις του ελληνικού αγώνα της ανεξαρτησίας από την οθωμανική διοίκηση. Ενδεικτικά, κάποια ονόματα αγωνιστών της περιοχής: Νικόλαος Κούλης, Χρύσανθος Κούλης, Κων/νος Σταθόπουλος, Αγγελής Μακρής, Βασίλειος Μακρής κ.ά.
Το 1835 με τη δημιουργία του τότε Δήμου Λαμπείας, το χωριό αποτέλεσε τμήμα του και είχε 448 κατοίκους, ενώ κατά την απογραφή του 1851 είχε 486 κατοίκους. Στα 1885 αναφέρεται ότι ο οικισμός απείχε τότε μιάμιση ώρα δρόμο από τη Δίβρη, την έδρα του τότε Δήμου Λαμπείας στον οποίο ανήκε διοικητικά.
Το χωριό ονομαζόταν παλιότερα Νουσά, αλλά μετονομάστηκε σε Αστράς στις 19/07/1928, ενώ με το ΦΕΚ 156Α της 08/08/1928 μετονομάστηκε και η πρώην κοινότητα Νουσά σε κοινότητα Αστρά. Η πρώην κοινότητα Νουσά είχε συσταθεί με το ΦΕΚ 256Α της 28/08/1912 σύμφωνα με το νόμο «Περί συστάσεως Δήμων και Κοινοτήτων». Το παλιό όνομα του χωριού είναι πιθανότατα σλάβικης προέλευσης. Το όνομα Αστράς προέρχεται από το όνομα του όρους στις πλαγιές του οποίου βρίσκεται το χωριό, όρος-παρακλάδι του Ερύμανθου προς την Ηλεία, το οποίο στην αρχαιότητα ονομαζόταν Αστερίων.
Σημαντική ήταν η δράση των Νουσαϊτών (Αστραίων) στον Εμφύλιο πόλεμο την περίοδο 1944-1949 χάνοντας πολλοί την ζωή τους στην Μάχη του Μακρυγιάννη, όπως ο Ηλίας Παπασπυρόπουλος κ.α.

Δημογραφικά στοιχεία

Κατά την απογραφή του 2001 η Κοινότητα Αστρά είχε 407 κατοίκους ενώ ο Αστράς 196. Κατά την Απογραφή του 2011 η Κοινότητα Αστρά είχε 265 μόνιμους κατοίκους ενώ ο Αστράς 132.

Λοιπά στοιχεία

Τον Αστρά έχουν ως αναφορά ο Σύλλογος Αστραίων Αθήνας και ο Σύλλογος Αστραίων Πάτρας. Κύριος ναός του χωριού, και πολιούχος, είναι ο Άγιος Γεώργιος. Στην ευρύτερη περιοχή του χωριού, πέρα από τη «Σκήτη της Νουσάς», βρίσκονται αρκετά ξωκκλήσια όπως λ.χ. οι Άγιοι Θεόδωροι, ο Άγιος Αθανάσιος κ.λπ. Κύρια δραστηριότητα των κατοίκων του είναι η κτηνοτροφία και η γεωργία.
Πρόεδρος του χωρίου για 12 χρόνια αποτέλεσε ο Σπυρίδων Παπασπυρόπουλος ο οποίος βοήθησε στην ανάπτυξη και τη συγκρότηση του χωρίου προωθώντας σημαντικά έργα για εκείνη την εποχή, όπως η βελτίωση των δρόμων, η παροχή ρεύματος στα απομακρυσμένα σπίτια του χωρίου κ.α.
Σαβκάτ Μιρζιγιάγιεφ

Προφίλ

Γεννήθηκε το 1957. Διορίστηκε Πρωθυπουργός από τον πρόεδρο Ισλάμ Καρίμοφ στις 12 Δεκεμβρίου 2003 και εγκρίθηκε ο διορισμός του από το Κοινοβούλιο του Ουζμπεκιστάν. Αντικατέστησε τον απολυθέντα Πρωθυπουργό Ουτκίρ Σουλτανόφ.
Στις 25 Σεπτεμβρίου του 2006 συναντήθηκε με τον ομόλογό του της Νότιας Κορέας στην Τασκένδη. Εκεί υπεγράφησαν πολλές συμφωνίες, ανάμεσα στις οποίες μία που αφορά την αποστολή 300 τόνων απεμπλουτισμένου ουρανίου από το Ουζμπεκιστάν στη Νότια Κορέα από τo 2010 ως το 2014.
Μετά τον θάνατο του προέδρου Ισλάμ Καρίμοφ, τον Σεπτέμβριο του 2016, ανέλαβε μεταβατικός πρόεδρος.
Apple Watch

Χαρακτηριστικά

Το Apple Watch θα συνεργάζεται με το Apple Pay, μια υπηρεσία πληρωμών μέσω κινητού. Το Apple Watch είναι σε θέση να λαμβάνει τηλεφωνικές κλήσεις, καθώς και iMessage και κείμενα SMS. Το Apple Watch μπορεί να παρακολουθεί την υγεία, να τρέχει εφαρμογές τρίτων και να χρησιμοποιεί το χαρακτηριστικό της Apple, το Handoff εφ' όσον έχετε στην κατοχή σας μια άλλη συσκευή της Apple. Μπορεί να ελέγξει την Apple TV, καθώς και να ενεργεί ως ένα walkie-talkie και διαθέτει σκόπευτρο για την κάμερα του iPhone.

Σχεδίαση

Το ρολόι έχει τρεις συλλογές, που διαθέτουν δύο μεγέθη (38 και 42 χιλιοστών) που εξαπλώνονται σε 34 επιμέρους μοντέλα. Έχει μία ευαίσθητη στην πίεση οθόνη αφής και διαθέτει ένα καντράν που ονομάζεται ψηφιακό στέμμα, το οποίο γυρνάει για να μετακινηθείτε ή να μεγεθύνετε και πιέζεται για να επιστρέψετε στην αρχική οθόνη. Το ρολόι διαθέτει επίσης ένα ειδικό κουμπί που εμφανίζει μια λίστα των επαφών στην οθόνη. 
Το ρολόι φορτίζεται μέσω της επαγωγικής φόρτισης, χρησιμοποιώντας ένα καλώδιο παρόμοιο με το καλώδιο MagSafe για το MacBook της Apple από φορητούς υπολογιστές.

Τεχνολογία

Το Apple Watch χρησιμοποιεί τα νέα Apple S1 chip, τα οποία διαφημίζονται από την Apple ως "μια ολόκληρη αρχιτεκτονική του υπολογιστή σε ένα μόνο chip". Χρησιμοποιεί επίσης μια γραμμικό ενεργοποιητή με το όνομα "Taptic Engine" για να παρέχει απτική ανάδραση όταν λαμβάνεται ένα σήμα ή μια ειδοποίηση. Το ρολόι είναι εξοπλισμένο με ένα ενσωματωμένο αισθητήρα καρδιακού ρυθμού, το οποίο χρησιμοποιεί τόσο υπέρυθρες και ορατό φως LED όσο και φωτοδιόδους.
Το ρολόι είναι συμβατό με το iPhone 5, iPhone 5C, το iPhone 5S, iPhone 6, iPhone 6 Plus, iPhone 6s και το iPhone 6s Plus, iOS 8,iPhone 7, iPhone 7 Plus, iPhone 8, iPhone 8 Plus, iPhone X, όπου συνδέεται μέσω Wi-Fi ή Bluetooth.
Μαρσιάλ Σελεστέν

Καριέρα

Γεννήθηκε στο Γκαντιέ (Ganthier) και άσκησε το επάγγελμα του δικηγόρου. Τον Μάρτιο του 1988 διορίστηκε πρωθυπουργός (και υπουργός δικαιοσύνης) από τον πρόεδρο Λεσλί Μανιγκά. Ο διορισμός του έγινε με βάση το Σύνταγμα του 1987 και εγκρίθηκε από το Κοινοβούλιο που είχε προκύψει έπειτα από τις εκλογές που είχαν διεξαχθεί στις 17 Ιανουαρίου 1988. Στις 20 Ιουνίου του 1988 ανατράπηκε με στρατιωτικό πραξικόπημα. Οι στρατιωτικοί κατήργησαν τον θεσμό του πρωθυπουργού και επόμενος πρωθυπουργός ήταν ο Ρενέ Πρεβάλ το 1991, έπειτα από την αποκατάσταση του αξιώματος.
Ο Σελεστέν πέθανε τον Φεβρουάριο του 2011.
Εκλογές στον Μαυρίκιο

Εκλογές διεξάγονται στο Μαυρίκιο ανά τετραετία για Εθνοσυνέλευση. Η Εθνοσυνέλευση αποτελείται από 70 μέλη, εκ των οποίων τα 62 εκλέγονται για 4ετή θητεία σε 21 πολυεδρικές εκλογικές περιφέρειες και 8 επιπλέον μέλη "ηττημένα" που διορίζονται από το Ανώτατο Δικαστήριο. Ο πρόεδρος εκλέγεται από το κοινοβούλιο για πενταετή θητεία. Στο Μαυρίκιο λειτουργεί πολυκομματικό σύστημα.
Αγνώ (μυθολογία)

Σύμφωνα με την Ελληνική Μυθολογία η Αγνώ ήταν Νύμφη και τοπική αρκαδική ελάσσων θεότητα, η οποία σύμφωνα με τον Παυσανία έδωσε το όνομά της σε μία πηγή του Λυκαίου όρους (Παυσ. Η΄ 38,4). Η Αγνώ μαζί με τις άλλες δύο τοπικές νύμφες Νέδα και Θεισόα θεωρείτο τροφός του Δία που γεννήθηκε σύμφωνα με την αρκαδική παράδοση στη θέση "Κρητέα" του Λυκαίου.
Ιδιαίτερα όμως η νύμφη Αγνώ συνδεόταν ως αρχαία μετεωρολογική θεότητα με την βροχή και ειδικότερα με τη τεχνητή βροχή. Η σχέση της δε αυτή πιστοποιείται ακόμα με μια θρησκευτική συνήθεια, που ο Παυσανίας βρήκε να ισχύει στην Αρκαδία, στους πρόποδες του όρους, στην ομώνυμη πηγή που παρείχε ίδια ποσότητα νερού ανεξάρτητα εποχής.

Στις εποχές της ξηρασίας ο ιερέας του Λυκαίου Διός πήγαινε μπρος στην πηγή Αγνώ και εξευμένιζε την τιμώμενη νύμφη με θυσίες και προσευχές. Στη συνέχεια έριχνε ένα κλαδί βελανιδιάς στην επιφάνεια της πηγής. Μετά από λίγο το νερό της πηγής παρουσίαζε ένα κοχλασμό, σαν να έβραζε. Οι ατμοί που δημιουργούνταν σχημάτιζαν ένα σύννεφο το οποίο κατευθυνόμενο στον ουρανό έλκυε κι άλλα σύννεφα. Έτσι η βροχή ερχόταν για να ξεδιψάσει την διψασμένη Αρκαδική γη.
Ώχρα

Η ώχρα είναι ορυκτό σιδηρούχο χρώμα σε αποχρώσεις  ανοιχτού καφέ κίτρινου έως καφέ κόκκινο.
(κίτρινη ώχρα - κόκκινη ώχρα)
Θεωρείται γήινο χρώμα επειδή όλες οι αποχρώσεις της περιέχονται στη φυσική “παλέτα” της γης.
Το χρώμα της οφείλεται στο οξείδιο του σιδήρου.

Χρήση

Σήμερα τη χρωματική γκάμα της ώχρας μπορεί να την συναντήσει κανείς εφαρμοσμένη σε πολλές περιοχές του κόσμου και ιδιαίτερα σε μέρη όπου υπάρχει έντονο το παραδοσιακό στοιχείο της αρχιτεκτονικής. (Λατινική Αμερική – Ισπανία – Πορτογαλία – Νότια Ιταλία κ.α.) Εκεί μπορεί να συναντήσει κανείς ολόκληρα χωριά “ζωγραφισμένα  με την  παλέτα” της ώχρας.
Στη σημερινή εποχή η ώχρα έχει σημαντική θέση στη μοντέρνα αρχιτεκτονική και την διακόσμηση.
Θεωρείται χρώμα "ζεστό" ουδέτερο και μπορεί να συνδυαστεί αρμονικά με άλλα χρώματα ή να δημιουργήσει έντονη αντίθεση.
Logname

Το logname (από τις αγγλικές λέξεις Login Name) είναι πρόγραμμα του λειτουργικού συστήματος Unix και των συστημάτων συμβατών με αυτό, που εμφανίζει το όνομα του χρήστη που εκτελεί την εντολή. Αντιστοιχεί στη μεταβλητή περιβάλλοντος LOGNAME στο περιβάλλον του συστήματος. Η κλήση συστήματος logname και η αντίστοιχη εντολή εμφανίστηκαν για πρώτη φορά στο UNIX System III.

Χρήση: logname
Εμφανίζει το όνομα του τρέχοντα χρήστη.
Τοκοχρεολύσιο

Με τον όρο τοκοχρεολύσιο, (ή τοκοχρεωλύσιο), χαρακτηρίζεται μία από τις καθορισμένες εκ των προτέρων δόσεις για την τμηματική απόσβεση εντόκου δανείου.
Τομά Πικετί

Εκπαίδευση

Απόφοιτος της École Normale Supérieure του Παρισιού με ειδίκευση στα ανώτερα μαθηματικά, συνέχισε τις σπουδές του στην οικονομική επιστήμη υπό την αιγίδα του DELTA, μίας κοινής ερευνητικής μονάδας των Ανώτερων Σχολών της Γαλλίας, ιδιαιτέρως της Σχολής Ανώτερων Σπουδών στις Κοινωνικές Επιστήμες (EHESS). Επιβλέποντες της διδακτορικής του έρευνας ήταν ο Ροζέ Γκενερί και ο Sir Άντονυ Άτκινσον του London School of Economics.
Ξεκίνησε τη καριέρα του σε ηλικία 23 χρονών ως επίκουρος καθηγητής στο Τεχνολογικό Ινστιτούτο της Μασσαχουσέτης (MIT) συμμετέχοντας παράλληλα στο γαλλικό Συμβούλιο Οικονομικής Ανάλυσης. Παραιτούμενος από το ΜΙΤ μόλις δύο χρόνια μετά την ανάληψη των καθηκόντων του, επέστρεψε στη Γαλλία για να ενταχθεί στο ερευνητικό σώμα του CNRS, έναν κρατικό οργανισμό που αποτελεί την οριζόντια υποδομή έρευνας της Γαλλίας. Επιστρέφοντας εκεί όπου ξεκίνησε τις ανώτερες σπουδές του στην οικονομική ανάλυση και μετά από διοικητικούς μετασχηματισμούς και συγχωνεύσεις που ο ίδιος πρωτοστάτησε στη πραγματοποίησή τους, έδωσε πνοή στην École d'économie de Paris, ένα τμήμα οικονομικών επιστημών στο οποίο συμμετέχουν όλοι οι μεγάλοι Γάλλοι οικονομολόγοι παγκοσμίου φήμης. Η Σχολή αυτή αποτελεί την απάντηση της Γαλλίας στη δημιουργία ενός ινστιτούτου εφάμιλλου των μεγάλων αμερικανικών πανεπιστημίων στην εξαιρετικά ανταγωνιστική περιοχή της οικονομικής ανάλυσης.

Έρευνα

Ο Πικετί βασίζεται σε ιδέες της κλασικής πολιτικής οικονομίας. Η έρευνά του εστιάζεται σε διάφορα θέματα, στην ευρύτερη ερευνητική ενότητα της δημόσιας οικονομικής. Η κύρια εργασία του συνίσταται στην ανάδειξη της οικονομικής ανάλυσης και της ιστορικής εξέλιξης των ανισοτήτων.
Στο σημαντικότερο του βιβλίο ΤΟ  ΚΕΦΑΛΑΙΟ ΤΟΝ 21ο ΑΙΩΝΑ βασιζόμενος σε στοιχεία 250 ετών, από πολλές χώρες, ανατρέπει διάφορες θεωρίες για σταθερότητα στην διανομή του εισοδήματος, μεταξύ εργασίας και κεφαλαίου, (άποψη που συμμεριζόταν και ο John Maynard Keynes). Ανατρέπει και τις μελέτες του  Simon Kuznets που βασιζόμενος σε χρονικά και γεωγραφικά περιορισμένα στοιχεία, είχε πιστέψει ότι η αύξηση της ανισότητας είναι μια προσωρινή αρχική φάση και διορθώνεται αργότερα. Στην περίφημη εξίσωση r>g ( η απόδοση του κεφαλαίου είναι μεγαλύτερη από τον ρυθμό ανάπτυξης της οικονομίας) ο Πικετί συνοψίζει την μακροχρόνια τάση προς μεγαλύτερη συγκέντρωση του κεφαλαίου και προς μεγαλύτερη ανισότητα.  Μόνο εξωγενείς παράγοντες, όπως οι δύο παγκόσμιοι πόλεμοι ή η ενσυνείδητη πολιτική παρέμβαση, μπορούν να διορθώσουν αυτή την τάση.
Διονύσης Μινάρδος

Εθνική Ελλάδας

Χρίστηκε 7 φορές διεθνής με την Ελλάδα και συγκεκριμένα ήταν παρών σε όλες τις συναντήσεις της πρώτης μεταπολεμικής διετίας 1948-Φεβρουάριος 1950. Επιλέχθηκε, αφενός για τον παρθενικό αγώνα εθνικού αντιπροσωπευτικού συγκροτήματος κατόπιν 10 χρόνων Β' Π.Π και Εμφυλίου, αφετέρου στην ευρύτερη νίκη της μέχρι σήμερα ιστορίας της, ένα φιλικό 8-0 επί της Συρίας το 1949.

Προπονητική σταδιοδρομία

Εγκατέλειψε την ενεργό δράση ως παίκτης το 1952 και ασχολήθηκε με την προπονητική. Μεταξύ άλλων, διετέλεσε τεχνικός του ΠΑΟΚ την περίοδο 1958-59, τελευταία πριν την καθιέρωση της Α' εθνικής κατηγορίας.
Γκοντβάνα

Η Γκοντβάνα ήταν αρχαία υπερήπειρος. Θεωρείται ότι δημιουργήθηκε πριν 570 με 510 εκατομμύρια χρόνια πριν, από την ένωση της ανατολικής Γκοντβάνας με τη Δυτική Γκοντβάνα. Η Γκοτβάνα δημιουργήθηκε πριν την Παγγαία, της οποίας αργότερα έγινε τμήμα.
Περίπου 300 εκατομμύρια χρόνια πριν, η Γκοντβάνα και η Λαυρασία ενώθηκαν για να σχηματίσουν την υπερήπειρο Παγγαία, η οποία υπήρχε μέχρι πριν 200-180 εκατομμύρια χρόνια πριν. Στη συνέχεια, η Γκοντβάνα χωρίστηκε από τη Λαυρασία, στα μέσα του Μεσοζωικού αιώνα, με τη διάσπαστη της Παγγαίας, κινούμενη προς τα νότια. Στη συνέχεια η Γκοντβάνα χωρίστηκε σε επιμέρους ηπείρους.
Η Γκοντβάνα περιλάμβανε τις περισσότερες από τις εκτάσεις γης στο σημερινό νότιο ημισφαίριο, συμπεριλαμβανομένων της Ανταρκτικής, της Νότιας Αμερικής, της Αφρικής, της Μαδαγασκάρης και της Αυστραλίας, καθώς και την Αραβική Χερσόνησο και την Ινδική Υποήπειρο, οι οποίες πλέον έχουν μετακινηθεί ολόκληρες στο βόρειο ημισφαίριο.
Πανελλήνιο πρωτάθλημα καλαθοσφαίρισης ανδρών 1962-1963

Το 23ο Πανελλήνιο πρωτάθλημα καλαθοσφαίρισης ανδρών 1962–63 υπήρξε το τελευταίο που διοργανώθηκε με την μορφή τελικής φάσης των τοπικών πρωταθλημάτων, καθώς από την επόμενη χρονιά δημιουργήθηκε η Α' εθνική κατηγορία. Συμμετείχαν συνολικά επτά ομάδες, τέσσερις από το τοπικό πρωτάθλημα της Αθήνας (ΑΕΚ, Τρίτων, Παναθηναϊκός, Πανελλήνιος) και τρεις από το πρωτάθλημα της Θεσσαλονίκης (Άρης, Ηρακλής, Ανατόλια). Οι τέσσερις ομάδες της Αθήνας κατέκτησαν τις τέσσερις πρώτες θέσεις της κατάταξης και οι τρεις ομάδες της Θεσσαλονίκης τις τρεις τελευταίες.
Πρωταθλήτρια αναδείχτηκε για δεύτερη φορά στην ιστορία της η ΑΕΚ, χάνοντας μόνο μία φορά στο σύνολο των έξι αγώνων της από τον Παναθηναϊκό με σκορ 76–69. Ο τελευταίος, αν και δύο αγωνιστικές πριν τη λήξη ήταν πρώτος στη βαθμολογία έχοντας κερδίσει τα περισσότερα ντέρμπι, γνώρισε την ήττα στους δύο τελευταίους αγώνες του από τον Ηρακλή και τον Τρίτωνα, με αποτέλεσμα τον τίτλο να κατακτήσει η ΑΕΚ. Σαν πρωταθλήτρια, μετείχε την επόμενη χρονιά στο Κύπελλο Πρωταθλητριών Ευρώπης.
Τη σύνθεση της πρωταθλήτριας ΑΕΚ αποτελούσαν οι Αμερικάνος, Λαρεντζάκης, Βασιλειάδης, Νικητόπουλος, Μόσχος, Τσάβας, Μπαμπανικολός, Δερμανούτσος.
Watt (άλμπουμ)

Τραγούδια του δίσκου

1. I'm Coming On (Alvin Lee) - 3:48
2. My Baby Left Me (Alvin Lee) - 5:23
3. Think About the Times (Alvin Lee) - 4:43
4. I Say Yeah (Alvin Lee) - 5:17
5. The Band With No Name (Alvin Lee) - 1:37
6. Gonna Run (Alvin Lee) - 6:02
7. She Lies in the Morning (Alvin Lee) - 7:24
8. Sweet Little Sixteen (Live) (Berry) - 4:09
Μιδράς

Ο όρος Μιδράς (εβραϊκά: מְִדָרשׁ, midrash) αναφέρεται σε είδος ραββινικής γραμματείας που περιέχει βιβλική ερμηνεία και κήρυγμα, συνήθως σε συγκεκριμένο βιβλίο της εβραϊκής βίβλου. Ως λέξη προέρχεται από τη ρίζα drsh (דרש), η οποία στη Βίβλο έχει την έννοια της έρευνας-αναζήτησης. Η λέξη αυτή καθεαυτή απαντά δύο φορές στη Bίβλο, και αποδίδεται ως «βίβλος» και «γραφή» στη μετάφραση των εβδομήκοντα.
Διεθνές Κέντρο Έρευνας για την Ανώτατη Εκπαίδευση

Έρευνα

Η έρευνα στο ΔιΚΕΑΕΚ (INCHER-Kassel) είναι μοναδική αναφορικά με το εύρος, τη διάρκεια και τη βιωσιμότητά της. Καλύπτει ένα ευρύ φάσμα επιστημονικών θεμάτων και αρχών στον καθορισμό των σχέσεων που διέπουν την ανώτατη εκπαίδευση και την κοινωνία, οργανώνεται με διεπιστημονικό και συνεργατικό τρόπο, εστιάζει ιδιαίτερα  σε διεθνή θέματα και θέτει τα αποτελέσματα σε εφαρμογή.  Το ΔιΚΕΑΕΚ (INCHER-Kassel) είναι ισχυρώς ενεργό διεθνώς, κάνει κυρίως ευρωπαϊκές και διεθνείς συγκρίσεις και έχει συντονίσει τις περισσότερες διεθνείς ερευνητικές ομάδες σε συγκριτικές μελέτες στην ανώτατη εκπαίδευση από ό,τι οποιοδήποτε άλλο ερευνητικό ινστιτούτο παγκοσμίως.

Διεθνής συνεργασία και δικτύωση

Διεθνείς προσεγγίσεις συνεργασίας είναι ιδιαιτέρως σημαντικές για την έρευνα του Κέντρου. Ποικίλα ερευνητικά έργα, συγκρίνοντας διαφορετικά εθνικά συστήματα της ανώτατης εκπαίδευσης, διεξάχθησαν σε συνεργασία με διεθνείς επιστημονικούς συνεργάτες. Η Κοινοπραξία των Ερευνητών της Ανώτατης Εκπαίδευσης (CHER) ιδρύθηκε το 1988 με πρωτοβουλία του ΔιΚΕΑΕΚ. Περισσότερο από το ένα τρίτο των δημοσιεύσεων του Κεντρου είναι στη Αγγλική γλώσσα είτε σε άλλες ξένες γλώσσες. Το ΔιΚΕΑΕΚ (INCHER-Kassel) είναι πάντα πρόθυμο να φιλοξενεί προσκεκλημένους ερευνητές από άλλες χώρες.

Κατάρτιση νεαρού ερευνητικού προσωπικού και επαγγελματιών της Ανώτατης Εκπαίδευσης

Τα τελευταία χρόνια το Κέντρο έχει καταβάλλει μεγάλη προσπάθεια στην εκπαίδευση και κατάρτιση των νεαρών ερευνητών και μελλοντικών επαγγελματιών στο χώρο της ανώτατης εκπαίδευσης. Είναι ένας χώρος , ο οποίος έχει προσελκύσει όλο και περισσότερους υποψηφίους διδάκτορες από όλον τον κόσμο. Σε συνάθροιση με όσους εργάζονται σε ερευνητικά προγράμματα του ΔιΚΕΑΕΚ, χρηματοδοτούμενα από μη ενεχόμενους  χορηγούς, υπάρχει ενάς μεγάλος αριθμός κατόχων υποτροφιών. Συνολλικά 26 υποψήφιοι διδάκτορες επί του παρόντος κάνουν τη διατριβή τους  στο ΔιΚΕΑΕΚ, εκ των οποίων οι 13 προέρχονται από διάφορες χώρες εκτός Ευρώπης. Το ΔιΚΕΑΕΚ (INCHER-Kassel) τους προσφέρει παροχές  και αρωγή για την ερευνά τους. Εκτός αυτού, πολλές αυτο-οργανωμένες δραστηριότητες λαμβάνουν χώρα, όπως για παράδειγμα: ερευνητικοί διάλογοι, κοινές συνεστιάσεις, παρουσίαση της προόδου της ερενητικής τους διατριβής κ.α.

Δημοσιεύσεις

Γύρω στις 2000 δημοσιεύσεις , δημοσιευμένες από τα μέλη του ΔιΚΕΑΕΚ (INCHER-Kassel) αποδεικνύουν την παραγωγικότητα της έρευνάς μας. Ορισμένα από τα μείζονα αποτελέσματα δημοσιεύονται στις τρεις σειρές βιβλίων και εγχειριδίων του Κέντρου.  Άλλα έχουν δημοσιευτεί από διάφορους εκδοτικούς οίκους ή από άλλα ινστιτούτα.
Σχεδόν το ένα τρίτο όλων των δημοσιεύσεων είναι στην Αγγλική γλώσσα. Επιπλέον, πολλές μεταφράζονται σε άλλες γλώσσες, π.χ. στη Γαλλική, στην Ισπανική, στην Ιαπωνική, στην Τουρκική και στην Πολωνική.
Σβιεντόπελκ Μιεσκόβιτς

Βιογραφία

Ήταν ο τρίτος γιος τού Μιέσκο Α΄ δούκα της Πολωνίας και της δεύτερης συζύγου του Όντα του Χάλντενσλέμπεν, κόρης τού Ντήτριχ μαργράβου τού Νόρντμαρκ.
Δεν γνωρίζουμε για τα νεανικά του έτη. Αναφέρεται μόνο στο χρονικό τού Τήτμαρ του Μέρσενμπουρκ. Παραλείπεται από το έγγραφο Dagome iudex (π. 991/2), που ονομάζει τους γονείς του και τους αμφιθαλείς αδελφούς του Μιέσκο και Λάμπερτ, πράγμα που σημαίνει, ότι μάλλον είχε αποβιώσει το 991 ή πριν. 
Άλλη υπόθεση για το ότι παραλείπεται από το έγγραφο είναι, ότι ήταν στη Δυτική Πομερανία, που τού δόθηκε ως φέουδο· έτσι είναι ο γενάρχης όλων των κατοπινών δουκών της. Όμως οι περισσότεροι ιστορικοί συνδέουν τους πρώτους δούκες της Πομερανίας με τους Πιαστ μέσω της κόρης τού Μιέσκο Α΄ ή τού Ζεμούζιλ της Βαλτικής.